
  
    
      
    
  


ELSŐ FEJEZET

Ahogy ott állt csizma helyett tűsarkú cipőben és nadrág helyett estélyiben, Eve Dallas hadnagy arra gondolt, kegyetlenül meg kellene gyilkolni azt, akinek a fejéből a gála, mint olyan kipattant.

Talán valamikor meg is történt, és a testét vad kutyák elé vetették eledelnek.

Ám mivel ez évtizedekkel, talán évszázadokkal ezelőtt a 2061-es szeptemberi este előtt eshetett meg, úgy gondolta, az ügyet rég lezárták.

Nem számít, a gála kínos intézménye ettől még a társasági élet szövetének a része maradt. Legalábbis ha az ember, aki történetesen gyilkossági nyomozó, egy multimilliárdoshoz megy férjhez.

A Házasság Szabályai határozottan megkövetelik a jelenlétét.

A teljes rendezvényt a Sarah Dala, egy neves jótékonysággal foglalkozó szervezet, a családon belüli bántalmazás áldozatait világméretű hálózattal segítő társaság támogatta, amit a századforduló környékén alapítottak. Miközben a céljával nem tudott vitába szállni, Eve esze azon járt, vajon miért kell az embereknek szép ruhákba bújva megjelenni egy hatalmas, elegáns bálteremben, ahol ülve vagy állva társalognak, ételre és italra szórják a vagyonukat ahelyett, hogy az otthonuk kényelméből adományoznák el a fent említett vagyont.

Csakhogy minden jel szerint egyedül ő gondolkodott így, ugyanis az emberek összegyűltek az elegáns bálteremben és az azt körülvevő elegáns folyosókon, ahol különféle bárok kínáltak különféle italokat.

A rózsás fényben úszó virágillatú teremben még nagyon kevesen foglalták el a helyüket a feldíszített asztalok mellett. Eve már megtanulta, hogy egy gálán egyedi ütemben történnek a dolgok.

Megvan az ideje, hogy mikor érkezik az ember, merre kell haladnia, hogy elvonuljon a média képviselői előtt, miközben a társasági élettel foglalkozó riporterek fényképeket vagy videókat készítenek, hogy később elmondhassák, milyen ruhát viselnek a vendégek, azoknak, akik nem ütötték meg azt a szintet, hogy meghívót kapjanak.

Ezt követte „Az isten szerelmére, adjatok valamit inni” pillanat, amikor a meghívottak beszédültek valamelyik bárba.

Szerencsére ezeket már mind sikerült lehúznia a listájáról.

Éppen a „pezsgés” idejét élte, amikor csak állnia kellett azokon a bizonyos tűsarkokon és olyanokkal beszélgetnie, akiket tulajdonképpen nem is ismert, és valószínűleg soha többé nem fog velük találkozni, hacsak nem kötnek ki véletlenül a halottasházban.

A „pezsgést” követi majd az „ücsörgés”, amikor a pincérek valami salátát szolgálnak fel, miközben emberek lépnek a színpadra és boldog-boldogtalannak köszönetet mondanak, valamint beszédet tartanak.

Blablabla.

Ezután következik a vacsora, de evés közben is beszélgetni kell az asztaltársasággal vagy azokkal, akik úgy döntenek, odamennek az ember asztalához néhány szóra, miközben próbálja bekapni az elegáns tányéron felszolgált, ki tudja mit.

Kétsége sem volt afelől, hogy az étel és a kiszolgálás első osztályú lesz. Elvégre a bálterem és körülötte az egész szálloda Roarke-é volt. Ami egyben esetleg azt is jelenthette, hogy a gála szervezői nem fizettek a helyért.

Miközben a pincérek elsuhantak a tányérokkal, és felszolgálták a desszertet, ugyancsak beszélt valaki – taps, taps.

Majd a „szórakozás.” Ami, ha már egyszer Roarke-nak voltak megfelelő kapcsolatai, az „A” Avenue-t jelentette, Mavis vendégszereplésével.

Ez lesz az est fénypontja, ismerte el magában Eve, hacsak nem kell táncolnia is ebben a lábnyomorító cipőben. Az még rendben, hogy táncol egyet Roarke-kal, de bárki mással?

A Házasság Szabályai, emlékeztette magát és ivott egy apró kortyot az igencsak ízletes borból, amit a kezében tartott.

Ráadásul mindezen felül, amikor végre szociálisan elfogadható, hogy az ember lelépjen a fenébe, ott az „indulás” ideje, amikor az embernek még több beszélgetésben kell részt vennie az otthonáig vezető, szerencsére fölöttébb rövid út előtt.

Talán a gála kitalálóját még élve kellett volna vad kutyák elé vetni.

Ekkor Roarke, aki fenségesen festett a szmokingjában, és elképzelése szerint éppen olyan jól érezte magát az elegáns öltözékben, mint annak idején abban a fekete, testhez simuló kezeslábasban, amiben betörni járt, rámosolygott.

– Mindössze néhány óra – súgta, és a hangjából hárfaszóként áradtak Írország zöld, ködbe vesző hegyei. – Ráadásul olyan ügyért, ami mindkettőnknek több szempontból is fontos.

– Mondhatsz, amit akarsz, nem neked kell tűsarkúban ácsorognod.

– A divat olyan gyilkos, amit még te sem dughatsz rács mögé, hadnagy. Lenyűgözően nézel ki – fogta meg a felesége szabad kezét Roarke, és végigcsókolta az ujjait, miközben elképzelhetetlenül kék szemével Eve tekintetébe mélyedt.

– Elég lesz már, ideje másokkal is megosztanod ezt a gyönyörűséges hölgyet.

Eve felismerte a közeledő férfit és a mellette lépdelő nőt. Ők voltak a Sarah Dalának a vezetői. Már hallotta a történetüket – a férfi még csak nyolcéves volt, amikor az anyja megözvegyült, majd újra férjhez ment. A zaklatás nem sokkal az „igen” kimondása után vette kezdetét. Az anya végül kézen fogta a gyermekét, és elmenekült, de nem elég messzire vagy nem elég gyorsan.

Most, nagyjából hatvan évvel később, a fiú, aki annak idején – az anyja parancsára – segítségért szaladt, ami azonban későn érkezett meg, Roarke felé nyújtotta a kezét.

– Nagyon örülök, hogy látlak benneteket. Eve, ők itt Martin és Sylvia Ellison, az agytröszt, az izom és a szív a Sarah Dala mögött.

Martin két tenyere közé fogta Eve kezét. Ónszín haja úgy meredezett mindenfelé, mint akit áramütés ért. Ez a látvány azonnal egykori társát, az ENyÜ századosát, Feeney-t juttatta az eszébe.

A férfi sötétbarna szeme úgy nevetett egyenesen rá, mintha egyedül állna a teremben. A szája mosolyra húzódott őszes kecskeszakálla fölött.

– Csodálatos, hogy végre személyesen is megismerhetem. Sylviával nagy rajongói vagyunk. Mondjuk talán nem ez a legjobb szó rá – tette hozzá Martin, és a hangjából Eve hallotta, hogy valóban jó a kedve.

– Csodáljuk a munkát, amit végez, és azt, ahogyan végzi – tolta félre Martint finoman Sylvia, hogy ő is kezet tudjon fogni Eve-vel. – Őszintén figyelmeztetem, mielőtt véget érne az este, talán ezer kérdést is felteszünk azzal a bizonyos munkával kapcsolatban – mosolyodott el a magas nő is, aki karcsú volt, akár egy agár, és a férje hajához hasonló színű estélyit viselt. Rövid, fekete tincseit begöndörítette, és zöld szemével elérzékenyülve pislogott.

Martin kacsintott.

– Kihasználjuk a kivételes helyzetünket, és a ti asztalotokhoz ülünk. Igaz, hogy sok a smúzolnivalónk, de boldogan vacsorázunk együtt veletek, Roarke, valamint Nadine Fursttel, a barátaitokkal, Louise-zal és Charlesszal, továbbá amikor éppen nem lépnek fel, Jake-kel és Mavisszel.

– Nem beszélve Leonardóról. Biztosra veszem, hogy ezt a ruhát is ő tervezte, ami csodálatosan áll rajtad.

Eve tekintete végigfutott az estélyijén. Roarke ombrének nevezte a mélylilából induló, a testén felfelé kúszva egyre világosabb árnyalatba átmosódó mintát. Ő viszont mindössze annyit tudott róla, hogy illik rá, zsebe is van – és az egyik oldalon majdnem egészen a csípőjéig nyitott.

– Izé…

Roarke a felesége csupasz vállára tette a kezét, ahol a ruha keskeny pántja visszanyerte a mélylila színt.

– Leonardo nem egyszerűen jóbarátunk és Mavis férje, de pontosan tisztában van a hadnagy igényeivel, amikor ruházkodásra kerül a sor.

– Van zsebe.

Sylvia felderült.

– Ugye, hogy minden ruhára kellene?

– Most nem tartunk fel tovább benneteket – vette át a szót Martin. – Azt akarom, hogy tudjátok, milyen nagyra értékeljük azt, amit tesztek. A Dochas… – hallgatott el egy pillanatra, amikor kimondta a nőknek berendezett menedék nevét, amit Roarke épített, és Eve tisztán látta rajta, hogy elönti a bánat. – A Dochas képviseli mindazt, amiben a nagyanyám reménykedett, amikor megalapította a Sarah Dalát. Nem csupán a biztonságot, de a megújuláshoz, az újjászületéshez nyújtott segítő kezeket is. Remélem, élvezitek az estét.

Miután Martin és Sylvia elsétáltak, Eve alig hallhatóan felsóhajtott.

– Kedvesek.

– Pontosan olyanok, mint amilyennek látszanak. Nagylelkű, intelligens, másokért élő emberek. Ráadásul érdekesek is. Nem fogsz unatkozni. Hozzunk neked még egy pohár bort.

Mivel Eve úgy gondolta, hogy ha egyedül indul, akkor mozgó célpont válik belőle, követte a férjét. Azonban sokakat ez sem akadályozott abban, hogy feltartóztassa őket. Amiért Roarke-ot okolta. Ő az, akit felismertek. Vagy ha mégsem, ki lehetne más, aki ennyire magas és jóképű? Selymes, fekete haj, izzó, kék szempár és olyan száj, amit csak egy művészi hajlamokkal megáldott angyal képes kifaragni.

Azt is észrevette, hogy többen a kelleténél is alaposabban megnézik, és összesúgnak a háta mögött.

Amikor felhívta erre a férje figyelmét, Roarke csak nevetett.

– Közben senkinek sem tűnik fel az a magas és karcsú nő, akinek a szeme olyan, mint az érett whiskey, és minden apróságot magába szippant, amit csak lát. Az álla pedig, mint ami bármilyen ütést kibír. Rajta ráadásul egy… – tette hozzá, miközben megcirógatta rajta az apró gödröcskét.

– Tőled két óra irányban ott áll három nő. Gondolatban mindegyik hentergett veled az ágyában, méghozzá nem is egyszer.

– Szóval ezért érzem magam ennyire kimerültnek, mégis kielégítetlennek? – csókolta meg színpadiasan a feleségét Roarke. – Na, így már sokkal jobb.

Eve nem tehetett róla, elmosolyodott. Különösen, amikor látta, hogy a három nő közül az egyik sóhajtva a szívére szorítja a kezét.

– Elég a „pezsgésből.” Szerintem már eljött az „ücsörgés” ideje.

– Akkor keressük meg az asztalunkat, és tegyük pontosan azt.

Nem csak az asztalukat találták meg – persze a megállás, beszélgetés, indulás, megállás, beszélgetés vesszőfutást követően –, hanem odaérve azt is észrevették, hogy Nadine és Mavis már helyet foglaltak.

Akik a fejüket összedugva éppen kacarásztak valamin. Jobban mondva Mavis kacarászott. Eve meglátása szerint Nadine sokkal inkább vihogott.

Ránézésre nem is különbözhettek volna jobban. Pedig nem egyszerűen barátnők voltak, hanem nagyon is jó barátnők.

Mavis Freestone-nak, az egykori szélhámosnak, akiből mára rocksztár lett, és született egy gyereke, továbbá éppen most várta a másodikat, vízesésként omlottak a vállára acélkékre festett, begöndörített tincsei. Az alacsony, legalábbis Eve öt láb tíz hüvelykjéhez mérten – nem számítva a tűsarkú cipőt – alacsony nőnek csillogó, aranyszínű ruha ölelte át gyengéd karként a testét és hatalmas pocakját.

Eve úgy becsülte, a füléből lógó karikákba akár az öklét is nyugodtan bedughatná.

Mellette ült füstösvörös ruhában Nadine Furst, a mindig kamerakész riporter, Oscar-díjas bestseller krimiíró, valamint nem mellesleg az „A” Avenue énekesének az élettársa. Finom árnyalatú estélyi ruhájának elegáns kivágása szabadon hagyta az egyik vállát. Szőke haját befonta és összekötötte. Frizurájában több ékköves hajtű is megcsillant.

Elsőként Mavis pillantotta meg őket. Amúgy is vidám arca felragyogott, mint a nap.

– Itt vagytok! Nincs hulla!

– Fiatal még az este – tette Mavis vállára a kezét Eve, mielőtt legrégebbi barátnője megpróbált volna a pocakjával együtt felemelkedni a székből.

Roarke lehajolt, és megpuszilta előbb Mavis, majd Nadine arcát.

– Mindketten lélegzetelállítóan néztek ki. Ugye, milyen szerencsésnek mondhatom magam, hogy három ilyen csoda szép hölggyel oszthatom meg az asztalomat? Miközben már érkezik is a negyedik – tette hozzá a közeledő Louise és Charles láttán.

Eve úgy vélte, dr. Dimatto valóban lenyűgözően fest a halvány levendulaszín estélyiben, amit ránézésre egy lágy fuvallat is darabokra tudott volna szaggatni. Louise valahogyan még a szürke szeméhez is hozzá tudott csempészni egy halvány, levendulaszín árnyalatot. Kísérője, a magas és vékony Charles Monroe pedig úgy viselkedett, mint aki szmokingban született.

A doktornő, aki gazdag családban nevelkedett, mégis ingyenkórházat alapított és működtetett, valamint a hajdani bárcás, aki már szexuálterapeutaként dolgozott, stabil lábakon álló kapcsolatot és házasságot tudhatott magáénak.

Ezért pillanatnyilag az „ölelkezés” háttérbe szorította az „ücsörgést.”

– Most jó nagy adagot kapsz belőlünk – kuncogott fel ismét Mavis. – Totál odavagyunk. Gondoltad volna, Dallas, hogy te meg én így feltörünk és beülünk egy ilyen totál flancos gálaizére?

– Nem.

– Ő még most is szívesebben üldözne egy pszicho-akárkit valami sötét sikátorban.

Eve odapillantott Nadine-ra, és arra gondolt, jó, ha az embernek olyan barátai vannak, akik ennyire ismerik.

– Ahogy mondod.

– Jaj, lazíts már, Dallas. Élvezd ki a pillanatot. Ez az utolsó lehetőségem szórakozni, mielőtt Ketteske keresni kezdi a kijáratot.

– Meg sem kell kérdeznem, hogy érzed magad – foglalt helyet Louise. – Látom rajtad. Már nagyon közel a pillanat.

– Hogy boldogulsz? – érdeklődött Eve.

– Csak várj, és meglátod – kacsintott rá Mavis. – A fiúk is mindjárt visszajönnek. Leonardo csak kiugrott, hogy felhívja Augustot, és megkérdezze, minden rendben megy-e otthon Bellával. Nálunk tölti az éjszakát, mert bizony ez hosszú éjszaka lesz.

Mivel Eve régebben már utánanézett August, az egykori katona múltjának, aki jelenleg Bellára vigyázott, tudta, hogy nincs miért aggódnia. Ráadásul Peabody és McNab is osztoztak velük a hatalmas, zegzugos, valamiért mégis lenyűgöző házon.

– Jake is mindjárt ideér – árulta el Nadine. – Csak körbeviszi a bandát az asztalok között, mielőtt elfoglalják a színpadot.

Sietős léptekkel megérkezett Leonardo, egy általa feltehetőleg szmokingnak gondolt öltözékben, aminek hosszú, lebegő felsőrésze azokra a kabátokra emlékeztette Eve-et, amelyeket régi western videókon viseltek a szereplők a por ellen.

Megrázta Roarke kezét, lehajolt, és megpuszilta Eve-et, majd ugyanezt megismételte Charlesszal és Louise-zal is.

– Na, és hogy érzi magát a csoda szép Bella? – érdeklődött Charles.

– Tökéletesen. Egyszerűen tökéletesen. Táncestélyt tartanak. Azt mondta Augustnak, hogy ha apu és anyu bulizni mentek, akkor neki is buliznia kell. Ezért Peabody és McNab is átmentek hozzá, és táncestet tartanak lefekvésig.

– Boldog otthont teremtettél magadnak.

Leonardo válasz helyett rámosolygott Charlesra, miközben hatalmas tenyerébe fogta Mavis kezét.

Az emberek már kezdték elfoglalni a székeiket, amikor a színpad bal oldalán nyíló ajtó mögül előtűnt Jake. Erre a meghívottak egy része azonnal felugrott a helyéről. Eve figyelte, ahogy az „A” Avenue frontembere az asztalok között sétál, megáll, beszélget, és esetenként beáll egy-egy szelfire vagy dedikálja az est műsorszámait felsoroló programfüzetet.

Rendes srác, gondolta. Játszi könnyedséggel és türelemmel viseli a helyzetet, mégis halad előre. Szmoking helyett rocksztárokra jellemző, fekete öltözetet viselt csizmával, ami remekül illett magas termetéhez.

Azt is észrevette rajta, hogy ezen az estén nem festett színes sávokat hosszú, fekete hajába.

Amikor végre elért az asztalukhoz, Nadine töltött neki egy pohár bort.

– Kiérdemelted.

– Nagyon is. Szia, mindenki – vigyorgott Eve-re. – Ritkán lehet téged látni jelvény és fegyver nélkül.

Eve megpaskolta a retiküljét – ami éppen csak elég nagy volt ahhoz, hogy bele tudja tenni az általa fontosnak tartott holmiját.

– Most sem ezek nélkül látsz.

– Ó. Akkor oké. Máris nagyobb biztonságban érzem magam.

Felszolgálták a salátát; elkezdődtek a beszédek. Az első üde volt és szép, a második szerencsére rövid és eléggé szívmelengető ahhoz, hogy Eve lássa, többen is a szemüket törölgetik.

Amikor megérkezett a főfogás, Mavis felsóhajtott.

– Kitotyogok.

– Micsoda? – meredt rá értetlenül Eve.

– A női mosdóba.

Miközben Leonardo felsegítette a székről, Nadine is felállt. Louise követte. Eve már éppen le akarta vágni az első falatot a marhahúsnak kinéző szeletből, amikor Nadine megérintette a vállát.

– Micsoda? Ez most komoly?

– Te jelented számunkra a biztonságot. A fegyver-retikülödet is hozd magaddal.

– Biztonság a valagam – morgott Eve, ennek ellenére engedelmesen kézbe fogta a retiküljét és maga mögött hagyta a székét. – Nem tudtál volna a beszédek alatt kitotyogni?

– Ketteske akkor még aludt, de azóta? Megesik, hogy ráül a hólyagomra. Időnként meg táncikál rajta – forgatta Mavis a szemét, ahogy végigsimított a hatalmas pocakján. – Más is táncestet tart.

Mivel Eve nem akarta, hogy ez a kép megragadjon a fejében, egyetlen szót sem szólt többet. A mosdóhoz vezető úton a fegyverét sem kellett elővennie.

Az este étkezéssel kapcsolatos részét egyáltalán nem bánta, sőt még élvezte is. Nem olyan volt, mint amikor pizzázik és sörözik az ember a barátaival, de mégiscsak együtt evett velük. Ellisonék pedig olyan történeteket meséltek, amelyek másokban is felszínre hozták a saját történeteiket.

– Olvastam – kezdte Sylvia –, hogy akkor ismerkedtél meg Dallas hadnaggyal, amikor letartóztatott. Ez nem lehet igaz.

– Márpedig ez tény – emelte Eve felé a szénsavas ásványvízzel teli poharát Mavis, mielőtt belekortyolt. – Pocsék napom volt, amiről később kiderült, hogy életem legjobbika. Méghozzá éppen attól lett az, hogy Dallas letartóztatott.

– Mit követtél el? – érdeklődött Martin. – Már ha nem akarod titkolni előttünk.

– Mit műveltem, Dallas?

– El akartál emelni egy tárcát, de nem jött össze. Követtél valami turistát, és rajtakaptalak, amikor próbálkoztál.

– Jól nyakon csíptél. Jobban ment a szélhámoskodás, mint a zsebtolvajlás. Annak idején én voltam a villámsvindlik királynője – tette Martin kezére a kezét Mavis. – Az utca kegyesebb volt hozzám, sokkal kegyesebb volt hozzám, mint ahonnan megszöktem. Amit ma este csináltok? Amit Sylviával csináltok, meg Dallasszal és Roarke-kal? Mindenben számíthattok rám. Mindig és mindenben segítek, amiben csak tudok.

Martin a szájához emelte Mavis kezét.

– Csodálatos a lelked. Látni a ragyogását – szorította meg a kezét, mielőtt Eve felé fordult. – Gyakran kötsz élethosszig tartó barátságot egykori szélhámosokkal és tolvajokkal?

– Mavis volt az első.

Martin elnevette magát.

– És egyben az utolsó is?

Eve remekül szórakozott a kérdésen, miközben a mellette helyet foglaló férfira gondolt.

– Nem egészen.

Amikor megérkezett a desszert, Jake maga felé fordította Nadine arcát, és megpuszilta.

– Indul a rock!

A rock valóban beindult.

Martin lelkes felkonferálását követően az „A” Avenue tomboló tapsvihar közepette birtokba vette a színpadot. Az első, dörgő riff után többen elindultak a táncparkett felé, hogy szmokingban, estélyiben, csillogó ékszerekben ropják a rockzenére. Néhányan – talán többen is, gondolta Eve – a magasba emelték a ’linkjeiket, hogy megörökítsék a pillanatot.

Az első beállás felénél tarthattak, amikor Mavis fészkelődni kezdett.

– Totyognom kell.

– Már megint?

– Nem oda. Hanem a színpadra. Segíts fel, Holdsütim.

– Hogyan tudja – súgta a férjének Eve – végigcsinálni, amit akar, ha a székből is fel kell segíteni?

Roarke mosolygott.

– Csak várj, és meglátod.

Eve várt, és csakugyan meglátta.

A dobos ritmust váltott, mire a hangszer egyre gyorsuló szívverésként kezdett lüktetni a keze alatt. Jake a feje fölé emelte a kezét, és zenésztársaival együtt lassú, nyugodt ütemben tapsolni kezdett. Eve észrevette, hogy a közönség a táncparketten és az asztalok mellett ülve is utánozza a mozdulatait.

– Hogy nyomjuk ma este? – kiáltotta Jake.

– Hangosan!

– Hogy nyomjuk ma este?

– Keményen!

– Hogy nyomjuk ma este?

– Vadul!

Jake csinált valamit a gitárján, amitől az felsikított. Mavis betáncolt a színpadra, és az énekével csatlakozott a hangszerhez.

A közönség ordított.

Miközben a zene visszaordított, Mavis pörgött egyet a basszusgitáros körül. Többtucatnyi csillogó csíkból álló szoknyája vele pörgött.

Majd Jake-kel egymás szemébe néztek, és közelebb léptek egymáshoz.

– „Lement a nap, tovább nem is várunk. Te meg én, bébi, közösen bandázunk. Nyomjad. Hangosan. Nyomjad. Keményen. Nyomjad. Vadul.”

Leonardo megfogta Eve kezét, aki esküdni mert volna, hogy a férfi pupillája egy pillanatra szív alakúvá változott.

– Ugye, mennyire… mennyire…

– Aha. Teljesen.

A következő szám alatt Mavis a csípőjével félretolta a billentyűst, és elfoglalta a helyét.

– Ezt meg hogy?

– Gyakorolt – vigyorgott Leonardo.

– Jól csinálja – kacagott fel Eve mellett Charles. – Tényleg jól csinálja.

– A banda tanította – árulta el Nadine. – Megőrülnek Mavisért. Végül is ki az, aki nem? Jake szerint hatalmas, kihasználatlan lehetőségek rejlenek benne, Mavis pedig szomjazik rá, hogy ezeket kihasználja. Ezért aztán Jake segít neki.

Eve a férje felé fordult.

– Te tudtál erről?

– Nem, nem tudtam.

– Meg akart lepni benneteket – mosolygott továbbra is szélesen Leonardo. – Őszintén remélte, hogy ma este nem dolgozol, ezért el tudtok jönni, és látjátok, ahogy életében először közönség előtt játszik.

Mavis három számot billentyűzött végig, utoljára a saját szerzeményét. Amikor az együttes levonult pihenni, ő is visszatotyogott az asztalhoz.

– Húúú! – sóhajtott fel és megrázta göndör fürtjeit.

– Elképesztő voltál – dicsérte Roarke.

– Ó – fordította Eve felé a tekintetét Mavis.

– Hűha.

– Komolyan?

– Komolyan hűha, márpedig én nem adok könnyen egy komoly hűhát. Óriási voltál.

– Szeretek olykor-olykor együtt zenélni az „A” Avenue-val. Egyszerűen nagyszerűek. Meganagyszerűek.

Leonardo sietve a kezébe nyomott egy pohár vizet.

– Hidratálj, csillagocskám.

– Aha. Húúú.

– Tudtad – gondolkodott hangosan Eve –, hogy Ketteske néha pont az ellenkező irányba indult, mint te?

Mavis elvigyorodott.

– Aha. Ketteske máris nagyon jól tudja, milyen a rock. Hangos, kemény és vad.

– Most viszont hív a kötelesség – fogta kézen Roarke a feleségét.

– Meghalt valaki?

– Nem – rázta meg Mavis felé fordulva a fejét Roarke. – Ma este a társas érintkezés is a kötelességeink közé tartozik.

– Pontosan – emlékeztette magát Eve a Házasság Szabályaira. – Nemsokára visszajövünk.

– Vissza is kell jönnötök. A második beállás nagyon hasít.

Eve teljesítette a kötelességét, megrázta a feléje nyújtott kezeket, locsogott – vagy hallgatta mások locsogását, amikor lehetősége nyílt rá. Közben látta, hogy sok nő és nem is olyan kevés férfi úgy bámulja Roarke-ot, mint akik máris szívesen rávetnék magukat, és elnyalogatnák, akár egy adag fagylaltot.

A második beállás valóban hasított. Eve-nek egy kis időt a táncparketten is el kellett töltenie – ez ugyancsak a kötelességei közé tartozott. Mondjuk amikor Roarke-kal lassúzott, nem is bánta.

– Élvezed a gálát.

– Aha, sokkal jobban, mint vártam.

– Nagyon szeretem, hogy időnként ilyen estéket is el tudunk tölteni egymás társaságában.

Eve a lassú ringatózás közben a férjét nézte, miközben a színpadon Mavis és az „A” Avenue az örök szerelemről énekelt.

– Viszont ellentétben velem, ellentétben Mavisszel, te mindig is ide álmodtad magad… egy ilyen helyre. Hogy a tulajdonosa leszel egy ilyen helynek.

– Ez az álom segített menekülni a valóság elől – csókolta meg finoman a feleségét Roarke. – Téged viszont nem tudtalak elképzelni. Nem láttam ennyire messzire. Mégis itt vagyunk.

– Itt vagyunk – ismételte meg Eve, és a férje vállára hajtotta a fejét.

Végül, amikor a zene elhallgatott, és a bálterem a személyzettől és néhány ácsorgó vendégtől eltekintve gyakorlatilag kiürült, Mavis megsimogatta a pocakját.

– Még nem szeretnék hazamenni. Ugye, nyitva van a bár, Roarke?

– Persze, természetesen.

– Benézünk? Kijátszom a „Terhes vagyok” kártyát. Pár hét múlva már úgysem ülhetek éjfél után egy bárban a barátaimmal. Akkor már csak a szoptatószékben fogok ülni. Péntek este van, és a bébiszitter egész éjszaka Bella mellett marad.

– Mit szólsz hozzá, Lois? – kérdezte Nadine-t Jake.

– Miért ne? Tényleg péntek este van. Fiatalok vagyunk és gyönyörűek.

– Nagyon is igaz – fordult Louise felé Charles.

– Egy terhes nőnek senki sem mond nemet.

– Gyerünk, Dallas – sürgette Nadine. – Ha képes vagy fél éjszakán keresztül dolgozni egy ügyön, akkor egy italt is bedobhatsz egy bárban a gála után.

– Az elsőként említett dolog a munkám – emlékeztette Eve, mire Mavis kutyaszemekkel kezdett nézni rá, kezével körkörös mozdulatokkal simogatva a pocakját.

Tíz perccel később olyasmit élt át, amiről régen még csak álmodni sem mert.

Egy elegáns szálloda elegáns bárjában ült egy rockzenekarral, egy terhes rocksztárral, egy divattervezővel, egy Oscar-díjas riporterrel, egy orvossal, egy hajdani bárcással és egy ír multimilliárdossal, aki történetesen a férje.

Az pedig a legvadabb álmaiban sem fordult elő soha, hogy mindezt még élvezi is.

Talán a bor tehetett róla – az az átkozottul jó bor –, vagy a bárban felszolgált rágcsa, az apró szemű, fűszeres mogyoró, a kövérre hízott olajbogyók és a ropogós „ez meg az.”

Csakhogy még önmaga előtt is be kellett ismernie, hogy nem ettől érzi remekül magát. Hanem a társaságtól.

Nadine odafordult feléje.

– Jake-kel bejártuk az egész házat.

– Az a ház nem semmi.

– Nem bizony. Árad belőle a boldogság. Nem csak a színek, a tárgyak és a stílus miatt. A légköre teszi. Peabody és McNab oldala alapvetően különbözik Mavis és Leonardo oldalától, mégis ugyanaz árad belőle. A mindent elsöprő boldogság. A fújtüveg csillár, amit Peabody anyja készített? Jézusom! Én is akarok egyet. Mavis szerint lejönnek a házavatóra. Megpróbálom rábeszélni, hogy nekem is készítsen valamit.

Nadine valami ropogtatnivalóért nyúlt, miközben Mavis és a banda a hasát fogva nevetett valamin.

– Ne nevezz őrültnek.

– Ez eszembe sem jutott. Pedig már sok mindennek neveztelek.

– Igaz. Jake-kel venni akarunk egy nyaralót. Közösen.

– Oké.

– Nem őrültség?

– Fogalmam sincs. Talán. Hol akarjátok venni azt az őrültséget?

– A trópusokon. Valami nyugodt, elszigetelt tengerparton. Majd beszélünk róla Roarke-kal. Miért is ne kérnénk tanácsot valakitől, aki mindent tud az efféléről?

– Oké – fordult Eve a férje felé. – Mondd a legjobb helyet, ahol Nadine és Jake vehetnek egy nyaralót. Trópusok, tengerpart, magánterület.

Roarke áthajolt Eve mögött, és egyenesen Nadine-hoz intézte a szavait.

– Befektetésnek szánjátok, vagy második otthonnak?

– Második otthonnak.

– Villa legyen vagy lakás?

– Villa. Egy házra vágyunk. Ja, és ami elég nagy ahhoz, hogy vendégeket is tudjunk fogadni. Medencével, saját tengerparttal, közel, de ne túl közel az éttermekhez, üzletekhez és valamiféle éjszakai élethez. Jake-nek kell egy hely, ahol foglalkozhat a zenéjével, és nekem is szükségem van egy dolgozószobára. Legalább négy hálószobát akarunk, talán még egy vendégházat is. Őrület.

– Egyáltalán nem az. Szerintem nektek Saint Luciát vagy a Turks- és Caicos-szigeteket kellene felfedezni.

– Mindkettő felé nézelődünk. Meg Saint-Barthélemy szigetén. És igazság szerint még egy csomó másikon. Közben lassan úgy érezzük, túlnő rajtunk a feladat.

– Küldjek egy listát azokról az ingatlanokról, amelyek szerintem megfelelnének nektek?

– Komolyan mondod? Azt nagyon megköszönném. Ebben a tekintetben mindketten csak körben járunk. A lakásomat is te találtad, és tökéletesen megfelel. Meg amikor bejártuk az új házat, és láttuk, mennyire illik Mavisékhez, arra gondoltam, Roarke megtalálja majd, ami a leginkább passzol ehhez az őrült elképzelésünkhöz.

– Majd küldöm a listát, de a végső döntést nektek kell meghoznotok.

– Jake? Most meg fogom csókolni Roarke-ot.

– Oké.

Nadine félretolta Eve-et, és cuppanós puszit nyomott Roarke arcára.

Louise felnevetett, és megsimogatta Mavis pocakját. Charles intett a pincérnek, hogy kérnek még egy kört.

Ebben a pillanatban megszólalt Eve kommunikátora.

Eve előhúzta a retiküljéből a készüléket.

– Dallas.

Eve Dallas hadnagy, itt a központ. Jelentkezzen a York Avenue 1120. alatt. A járőrök már a helyszínre értek. Feltehetőleg gyilkosság történt.

– Értettem. Értesítse Delia Peabody nyomozót. Máris indulok. Dallas, vége.

Mindenki abbahagyta a beszélgetést, és Eve-re szegezte a tekintetét.

Mavis megvonta a vállát, és megértő mosolyt küldött feléje.

– Hé, legalább vártak a buli végéig, és csak utána nyírtak ki valakit.

– Aha, akadt egy gyilkos, aki tekintettel volt rám. Mennem kell.

– Az italt a ház állja – állt fel Roarke. – Maradjatok, ameddig csak akartok.

Nadine felnézett a ’linkjéből.

– Az a Barrister-ház. A télen bekövetkezett haláláig Henry J. Barrister volt a tulajdonosa, a Zip alapítója… ami egy földi és Földön kívüli szállítmányozással foglalkozó vállalat. Jelenleg a fia, Nathan, a Zip jelenlegi vezetője lakik az épületben a feleségével, Aileennel és két középiskolás lányukkal. Nathannek amúgy van egy nővére, aki szintén New Yorkban lakik, elvált a férjétől, és nem született gyereke.

– Nincs hozzád hasonló, Lois – dünnyögte Jake.

– Jó tudni. Majd találkozunk. Ebben az öltözékben – dörmögte kifelé menet Eve.

– Menet közben hazaugorhatunk.

Eve nagyon akarta, de…

– Jobb, ha minél előbb odaérek. Utána majd hazaugrok átöltözni és a saját kocsimért, ha be kell mennem valamiért a kapitányságra. Mondjuk azért helyszínelő készletre szükségem lenne.

– Tartok egyet a kocsiban.

Eve a férjére pillantott.

– Mindig hasznos segítség vagy. Amúgy én sokkal inkább szeretem ilyennek elképzelni a péntek estét.

– Megértem, hadnagy, de már szombat hajnal van.

